Na osnovu člana 56.. stav (1), a u vezi s članom 68. stav (2) Zakona o zaštiti okoliša ("Službene novine Federacije BiH", broj 33/03 i 38/09), federalna ministrica okoliša i turizma donosi:

**PRAVILNIK**

o izmjeni i dopuni Pravilnika o pogonima i postrojenjima za koje je obavezna procjena uticaja na okoliš i pogonima i postrojenjima koji mogu biti izrađeni i pušteni u rad samo ako imaju okolinsku dozvolu

Član 1.

U Pravilniku o pogonima i postrojenjima za koje je obavezna procjena uticaja na okoliš i pogonima i postrojenjima koji mogu biti izrađeni i pušteni u rad samo ako imaju okolinsku dozvolu („Službene novine Federacije BiH“, broj 19/04), član 4., stav d) Upravljanje otpadom, tač. 30. i 31. mijenjaju se i glase:

30. Pogoni za upravljanje opasnim otpadom za:

* spaljivanje opasnog otpada,
* hemijsku, mehaničku ili biološku obrada opasnog otpada, ili
* trajno deponovanje opasnog otpada.

31. Pogoni za upravljanje neopasnim otpadom za:

* spaljivanje neopasnog otpada,
* suspaljivanje neopasnog otpada,
* biološku, fizičku, hemijsku i fizičko-hemijsku obradu neopasnog otpada u cilju daljeg odlaganja sa kapacitetom većim od 50 t/d,
* deponije koje primaju više od 10 t dnevno ili sa ukupnim kapacitetom većim od 25.000 t, izuzev deponija inertnog otpada,
* deponije inertnog otpada sa kapacitetom od 250.000 m3 ukupne zapremine ili povšinom od 4 ha ili više.

Član 2.

Član 6. stav g) Ostali projekti, tač. 51. iza alineje 3., dodaje nova alineja 4. koja glasi:

* „skladištenje opasnog otpada bez tretmana u količini većoj od 3.500 t/g.“,

Član 3.

U članu 9. iza stava (3), dodaje se novi stav (4) koji glasi:

„Federalno ministarstvo okoliša i turizma vodi poseban registar postrojenja u kojima su prisutne opasne supstance, koji obavezno sadrži listu postrojenja koja skladište opasne supstance, adresu, ukupan broj lokacija, opis lokacija, vrstu i količinu opasnih supstanci i rizik od domino efekta uslijed blizine više ovakvih pogona i postrojenja i registar prijavljenih akcidenata i nesreća većih razmjera sa podacima o okolnostima akcidenta/nesreće, prisutnim opasnim supstancama, procjeni uticaja nesreće na ljude i okoliš i preduzetim hitnim mjerama“.

Član 4.

Ovaj Pravilnik stupa na snagu narednog dana od dana objave u "Službenim novinama Federacije BiH" .

Broj:\_\_\_\_\_\_

maj 2020 Ministrica

S a r a j e v o Dr. Edita Đapo

**OBRAZLOŽENJE**

**I . ZAKONSKI TEMELJ ZA DONOŠENJE PROPISA**

Zakonski temelj za donošenje ovog pravilnika sadržan je u odredbi člana 56. stav (1) Zakona o zaštiti okoliša (Službene novine Federacije BiH“, br. 33/03 i 38/09) kojom je propisano da će se provedbenim propisom utvrditi pogoni i postrojenja ili znatne izmjene postojećih pogona i pšostrojenja za koje je obavezna procjena uticaja na okoliš, te pogoni i postrojenja ili znatne izmjene postojećih pogona i postrojenja za koje će mjerodavno ministarstvo odlučiti je li potrebna procjena uticaja na okoliš, a u vezi s članom 68. stav (2) istog Zakona kojim je propisano da će se provedbenim propisom utvrditi pogoni i postrojenja koji mogu biti izgrađeni i pušteni u rad samo ukoliko imaju okolišno dopuštenje izdano sukladno odredbama ovog Zakona i Zakona o upravnom postupku.

**II. RAZLOZI ZA DONOŠENJE PROPISA**

Primjenom Pravilnika o pogonima i postrojenjima za koje je obavezna procjena uticaja na okoliš i pogonima i postrojenjima koji mogu biti izrađeni i pušteni u rad samo ako imaju okolinsku dozvolu („Službene novine Federacije BiH“, broj 19/04) uočen je nedostatak propisivanja nadležnosti pri upravljanju opasnim otpadom, posebno kada se radi o mehaničkom tretmanu ove vrste otpada pri kojem se izdvajaju pojedini dijelovi i kao takvi privremeno skladište do konačnog odlaganja. Pravilnikom nije bilo uređeno privremeno skladištenje opasnog otpada (bez bilo kakvog tretmana), a u posljednje vrijeme imamo sve više zahtjeva za izdavanje okolišne dozvole podnesenih od strane malih i srednjih preduzeća koji se bave ovom vrstom djelatnosti.

Kako ni u većini kantona propisima nije uređena oblast provođenja procedura i izdavanja okolišnih dozvola za upravljenje opasnim otpadom, Federalno ministarstvo okoliša i turizma donošenjem ovog Pravilnika o izmjenama i dopunama pravilnika o pogonima i postrojenjima za koje je obavezna procjena uticaja na okoliš i pogonima i postrojenjima koji mogu biti izrađeni i pušteni u rad samo ako imaju okolinsku dozvolu („Službene novine Federacije BiH“, broj 19/04), otklanja uočeni nedostatak.

**III. OBRAZLOŽENJE PREDLOŽENIH ČLANOVA**

Član 1. odnosi se na pogone za koje je obavezna procjena uticaja na okoliš i koji obavezno izrađuju Studiju o procjeni uticaja na okoliš.

Član 2. odnosi se na pogone za koje Federalno ministarstvo okoliša i turizma vrši provjeru o potrebi procjene uticaja na okoliš.

Član 3. donosi se zbog uspostave vođenja evidencije i revidiranja pogona i postrojenja koji mogu dovesti do većih nesreća radi kvalitetnijeg inspekcijskog nadzora i procjene rizika za okoliš, zdravlje i sigurnost ljudi.

**IV. FINANSIJSKA SREDSTVA ZA PROVOĐENJE PROPISA**

Za provođenje ovoga pravilnika nije potrebno osigurati sredstva iz Proračuna Federacije Bosne i Hercegovine.